text: Kom med ideer til el-banen
  16 juli 2012 kl. 09.03
  Banedanmark gennemfører fra i dag til 1. september en offentlig høring om elektrificering af jernbanen mellem Esbjerg og Lunderskov.
  - Alle henvendelser og ideer er velkomne, og de bliver vurderet og taget med i det omfang, de økonomisk, teknisk og miljømæssigt kan være med til at forbedre projektet, siger projektleder Rene Juul Clausen fra Anlægsudvikling i Banedanmark.
  Omkring årsskiftet afholdes endnu en offentlig høring, som vil blive suppleret med borgermøder.
  På det grundlag udarbejder Banedanmark et beslutningsgrundlag om elektrificering af strækningen mellem Esbjerg og Lunderskov til endelig politisk behandling.
  Arbejder på den 57 kilometer lange strækning skal udføres fra 2013 til 2015, og det løber op i 1,2 milliarder kroner.
  Elektrificering skal gøre det muligt at køre med el-tog hele vejen fra København til Esbjerg.
  Hastigheden på strækningen kan komme op på 200 kilometer i timen.
  Læs mere om projektet på Banedanmarks hjemmeside.
  